Dié pottereeks vat jou op ŉ intergalaktiese kookavontuur | Maroela Media
Le Creuset se Darth Vader pot. (Foto: Le Creuset)
Die ikoniese vervaardiger van gietyster kookware en die tydlose Star Wars-handelsmerk het koppe bymekaargesit om die nuwe reeks aan te bied, wat ŉ hele aantal van die gunstelingkarakters uit die ruimtefliekreeks wat in 1977 sy eerste verskyning gemaak het, bevat.
Verbeel jou, jy haal ŉ Han Solo-gietysterroosterpot uit die oond. Die oomblik sal dalk nie so dramaties wees as toe die Harrison Ford-karakter in karboniet gevries is en vir Prinses Leia sê: “Ek weet”, toe sy aan hom sê: “Ek is lief vir jou” nie, maar jy gaan nog steeds jou gaste of Star Wars-mal kinders beïndruk met die gebaar.
“Wat die unieke pot nog meer uniek maak, is dat dit die eerste roosterpot in die Le Creuset-stal is wat ŉ deksel het,” het die Franse vervaardiger in ŉ verklaring gesê.
Le Creuset silikoonmatjies. (Foto: Le Crueset)
Die reeks sluit ook drie mini-platbodem-kastrolle in, wat soos die R2-D2-, C-3P0- en BB-8-robotte lyk, maar ongelukkig nie die geluide en liggies maak waarvoor die robotte bekend is nie.
Die potte is dalk mooi en uniek, maar dit gaan dalk net ŉ Star Wars-fanatikus wees wat sy beursie groot genoeg sal rek om die pryse te betaal. Die reeks sal jou soveel as R6 550 vir die Han Solo-pot uit die sak jaag, terwyl ŉ kastrol met die Darth Vader se masker op die deksel geëts jou so R5 750 gaan kos.
Vir die meer begrotingsbewustes is die mini-kastrolle R435 elk, terwyl die Death Star – en Millennium Falcon- silikoonmatjie waarop jy warm potte kan plaas, R290 elk is.
Die beperkte reeks Star Wars x Le Creuset-reeks sal vanaf 1 November by verskeie boetiekwinkels en Yuppiechef beskikbaar wees.
Deel van: Flieks, Ruimte
Sal graag so pot wil he, maar is hopeloos te duur.